《和甲辰秋夜读书有感韵》
宋代·孙应时

物华相寻来，世事不足叹。侯虫知春秋，宿鸟各昏旦。

百年相劳苦，且复加餐饭。堂堂白日在，扰扰浮云散。

诗书信家法，朱墨窘官办。三十二年非，还改当何惮。

低徊逢迎地，言笑纷晏晏。嗟汝其惕然，舆衡有规谏。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。